濮陽興

濮陽興，字子元，兗州陳留人，係三國中東吳嘅官員、將領，做過吳國丞相。

事蹟 
濮陽興嘅老豆濮陽逸喺漢末時自北方避亂江東，得到咗陸瑁嘅庇護。濮陽興少時有士人嘅名聲，喺孫權時做上虞縣令，之後做尚書左曹，以五官中郎將嘅身份出使蜀漢，返去後做會稽太守。當時琅琊王孫休住喺會稽，作爲太守嘅濮陽興同孫休交結得關係好親。

太平三年農曆十月，權臣孫綝廢咗孫亮帝位，立孫休爲帝。兩個月後，孫休誅殺咗孫綝，肅清佢啲黨羽，攞到實權，濮陽興作爲孫休嘅親信，徵召佢做太常、衞將軍，軍事、國政都畀佢參與，並且封佢做外黃侯。

永安三年，都尉嚴密提議喺丹楊圍湖造田，做浦里塘。由於丹楊湖係個大湖，百官認爲圍湖造田耗費大，而且未必做得掂，所以多數人反對，得濮陽興一個話可以。於是由佢帶兵、民開墾湖田。之後呢個大工程真係耗費太大，甚至死咗好多士兵，有啲則係自殺，啲百姓非常之怨濮陽興搞件噉嘅事。

永安五年農曆十月，濮陽興升爲丞相，同樣因爲舊時恩惠而得到重用嘅仲有左將軍張布，張布負責宮政，濮陽興負責軍國大事，兩個人互爲表裏勾結，令國內人失望反感。

永安六年農曆十月，吳國交趾嘅呂興叛亂，無耐魏國攻蜀，孫休落令三路大軍攻魏來救蜀，但來唔切。濮陽興建議抽屯田嘅一萬人充軍來補充戰力。

永安七年，孫休病重，知道自己唔掂，但臨終時個口講唔到嘢，於是寫字傳喚濮陽興，又叫埋個大仔孫𩅦來，佢捉住濮陽興手臂，指住孫𩅦，意思係託付個仔畀丞相。當年農曆七月孫休過世。但濮陽興無按照孫休嘅意思扶佢嘅仔上帝位，因爲當時蜀漢滅亡，交趾動亂，啲大臣覺得個君主係大人好啲。左典軍萬彧同烏程侯孫皓關係好好，於是勸掂咗濮陽興同張布，最後佢哋兩個同意唔揀孫𩅦，而揀咗孫皓做皇帝，得到朱太后同意後，就迎孫皓繼位。

孫皓繼位後，由於扶佢上位有功，加封濮陽興做侍中、青州牧。孫皓啱繼位時，表現重幾好，嘉獎官吏，撫卹百姓，開倉救濟窮人，又放生啲宮女同皇宮嘅珍禽異獸，啲人都話佢係明君。但龍椅坐穩後，孫皓就露出魯莽暴躁、迷信好酒色嘅一面，令啲人失曬望。當初扶佢坐龍椅嘅濮陽興、張布後悔嘞，而萬彧反而篤佢哋背脊，話佢哋想謀反。當年農曆十一月初一，濮陽興、張布入朝時畀孫皓捉走，判佢哋流放去廣州。之後半路畀孫皓派人處死，仲累及三族被誅。呢陣時距離佢哋擁立孫皓爲帝唔到四個月時間。

評價 
陳壽喺《三國志》度評濮陽興話：「濮陽興身爲宰相，唔諗住好好經營國家，反而做張布同謀，又聽埋萬彧啲話，最後落得誅殺嘅下場係理所當然㗎啦！」

參攷資料 

類:河南人
類:三國人